google/wiki40b huggingface dataset:
Master of Puppets

Διακρίσεις και διασκευές

Ο δίσκος έχει χαρακτηριστεί με πολύ καλές κριτικές, ενώ θεωρείται ένα από τα πιο επιδραστικά albums του heavy metal. Ένα μεγάλο ποσοστό του κοινού το χαρακτηρίζει ως τον καλύτερο metal δίσκο όλων των εποχών. Μάλιστα, το 2009 οι αναγνώστες του περιοδικού Metal Hammer στην Ελλάδα το ανέδειξαν πρώτο στα 100 καλύτερα metal albums όλων των εποχών, ενώ την επόμενη χρονιά, το ομότιτλο αναδείχτηκε πρώτο στα 200 καλύτερα metal τραγούδια όλων των εποχών, με τα Welcome Home (Sanitarium) και Orion να καταλαμβάνουν επίσης υψηλές θέσεις στη λίστα. Το περιοδικό Rolling Stone το ανέδειξε στη θέση 167 των 500 καλύτερων δίσκων όλων των εποχών. Το 2006 η μπάντα έπαιζε ολόκληρο των δίσκο στην Ecape from the Studio '06 tour για τον εορτασμό των 20 ετών από την κυκλοφορία του.

Πολλές διασκευές τραγουδιών του δίσκου έχουν ηχογραφηθεί από άλλες μπάντες. Το περιοδικό Kerrang! κυκλοφόρησε για τον εορτασμό των 20 χρόνων του δίσκου το 2006 έναν δίσκο με συμμετοχές των Bullet for my Valentine, Mastodon, Trivium, Machine Head και άλλων, με διασκευές όλων των τραγουδιών του Master of Puppets. Επίσης, η progressive metal μπάντα Dream Theater έχει παίξει ολόκληρο των δίσκο σε συναυλίες της. Οι Apocalyptica στον tribute δίσκο τους "Plays Metallica by Four Cellos" έχουν διασκευάσει τα Master of Puppets και Welcome Home (Sanitarium), ενώ οι Machine Head κυκλοφόρησαν το Battery σαν bonus τραγούδι του δίσκου τους The Blackening. Τέλος, η a capella γερμανική μπάντα Van Canto ηχογράφησε τα Battery και Master of Puppets.

Συναυλίες

Το Battery παιζόταν σχεδόν σε κάθε συναυλία παλιότερα, είτε ως εναρκτήριο είτε ως τελευταίο κομμάτι. Από το 2008 και μετά αποσύρθηκε από τις λίστες των συναυλιών, εμφανίζεται ωστόσο αρκετά περιστασιακά. Η ακουστική εισαγωγή δεν παίζεται από την μπάντα, αλλά ακούγεται από τα ηχεία του χώρου. Στη συναυλία των Metallica στο Download Festival το 2004, λόγω ασθένειας του ντράμερ Λαρς Ούρλιχ, το τραγούδι παίχτηκε από τον ντράμερ των Slayer Ντέιβ Λομπάρντο. 
 
Το Master of Puppets παίζεται σε κάθε συναυλία μέχρι σήμερα. Αν και παλιότερα παιζόταν μια κομμένη έκδοση, που τελείωνε πριν το ακουστικό ορχηστρικό μέρος, πλέον παίζεται ολόκληρο.

Το The Thing that Should not be παίζεται περιστασιακά. Έχει λίγες εμφανίσεις και στην World Magnetic Tour.

Το Welcome Home (Sanitarium) επίσης αποτελεί από τις κορυφαίες στιγμές σχεδόν κάθε συναυλίας του συγκροτήματος. Παλιότερα παιζόταν αμέσως μετά το Master of Puppets σε έναν συνδυασμό με τον τίτλο Mastertarium.

Το Disposable Heroes εμφανίζεται επίσης συχνά στις λίστες της μπάντας, αποτελώντας ένα δυνατό συναυλιακό κομμάτι.

Το Leper Messiah εμφανίζεται, μαζί με το The Thing that Sould not be, σπάνια σε συναυλίες.

Το Orion αποτελεί το ορχηστρικό κομμάτι του δίσκου και παιζόταν στη μίξη με τα ορχηστρικά The Call of Ktulu από το Ride the Lightning και το To Live is to Die από το ...And Justice for All. Από την Sick of the Studio '07 tour και μετά, παίζεται ολόκληρο περιστασιακά σε συναυλίες της μπάντας.

Το Damage Inc. επίσης έχει εμφανιστεί αρκετές φορές στις λίστες του συγκροτήματος. Στην World Magnetic tour παίχτηκε μερικές φορές μετά το Master of Puppets.
Αμεδαίος Δ΄ της Σαβοΐας

Βιογραφία

Όταν απεβίωσε ο πατέρας του, τον διαδέχθηκε στην κομητεία της Σαβοΐας και στις προσαρτημένες σε αυτήν περιοχές, αλλά οι αδελφοί του Αίμων και Πέτρος απαίτησαν τη διαίρεση της κτήσης και το μερίδιό τους. Το 1234 έγινε στο Σατώ ντε Σιλόν μια οικογενειακή συγκέντρωση, όπου τα αδέλφια έφθασαν με οπλισμένους ακολούθους. Ο αδελφός τους Γουλιέλμος διαπραγματεύθηκε την εξής συνθήκη: τα εδάφη μένουν ενωμένα, αλλά οι νεότεροι αδελφοί θα έχουν περιοχές στα σύνορα, ως υποτελείς του Αμεδαίου Δ' που τους ενθάρρυνε να επεκτείνουν τα εδάφη τους. Το επόμενο έτος ο αδελφός του Θωμάς Β' εγκατέλειψε την εκκλησιαστική του καριέρα και ο Αμεδαίος Δ' του παραχώρησε την κομητεία του Πεδεμοντίου. 
Ως το 1245 που απέκτησε υιό, μετέβαλλε πολλές φορές τον ορισμό διαδόχου του, αμφιταλαντευόμενος μεταξύ του επομένου αδελφού του Θωμά Β' και των γαμπρών του. 
Το 1235 ο Ερρίκος Γ' Ανζού βασιλιάς της Αγγλίας ζήτησε, και νυμφεύτηκε το επόμενο έτος, την Ελεονόρα, κόρη της αδελφής του Βεατρίκης. Το 1238 ο Φρειδερίκος Β΄ Χοενστάουφεν βασιλιάς της Γερμανίας τον έχρισε ιππότη στο Τορίνο και ο Αμεδαίος Δ' με τα αδέλφια του συμμετείχαν στην πολιορκία της Μπρέσκια. Επίσης ο Αμεδαίος Δ' και ο Θωμάς Β' ενώθηκαν το 1243 με τον Έντσο, βασιλιά της Σαρδηνίας και υποτελή του Φρειδερίκου Β', στην πολιορκία του Βερσέλι, πόλη που άφησε τον Φρειδερίκο Β' για τον πάπα. Η επίθεση απέτυχε και ο Αμεδαίος Δ' με τον αδελφό του τιμωρήθηκαν από τον πάπα με ακοινωνησία. Οι δύο αδελφοί έγραψαν στον επόμενο πάπα για άφεση της τιμωρίας, πράγμα που τους χορηγήθηκε. Επίσης ο Αμεδαίος Δ' συνόδευσε τον Ιννοκέντιο Δ' από τη Σούζα στο Σαμπερύ· εκεί άφησε τον αδελφό του Φίλιππο για να συνοδεύσει τον πάπα ως τη Λυών. 
Πρόθυμα άφησε και το βασιλιά της Γερμανίας να περάσει από τα περάσματα των Άλπεων. Το 1246 συμφώνησε με τον Ερρίκο Γ' της Αγγλίας να επιτρέπει το πέρασμα σε Άγγλους αντί 200 μάρκων ετησίως. Το ίδιο έτος πήγε στην Προβηγκία να σώσει την ανιψιά του Βεατρίκη, αδελφή της Ελεονόρας, από τις δυνάμεις του Φρειδερίκου Β' και να τη συνοδεύσει στον Κάρολο Α' Καπετιδών-Ανζού, που την παντρεύτηκε. Το 1247 ο Φρειδερίκος Β' μάζεψε τους συμμάχους του στο Σαμπερύ, πρωτεύουσα της Σαβοΐας, και ήταν έτοιμος να επιτεθεί στον πάπα, αλλά η εξέγερση της Πάρμας του ανέτρεψε τα σχέδια. Ο Αμεδαίος Δ' εμπόδισε 1500 στρατιώτες που έστειλε ο πάπας εναντίον της Λομβαρδικής Ένωσης (League). Ο Φρειδερίκος Β' ζήτησε διαπραγματεύσεις για ειρήνη, αλλά απέτυχε· ο πόλεμος συνεχίσθηκε ως που απεβίωσε.
Ντανιέλ Μπατίστα Λίμα

Σε συλλογικό επίπεδο

Αγωνίστηκε για πρώτη φορά στην Ελλάδα με τα χρώματα του Εθνικού Πειραιώς και αγαπήθηκε από τους φιλάθλους για το εντυπωσιακό και εκρηκτικό στυλ παιχνιδιού του. Το 1989 τον απέκτησε η ΑΕΚ όπου ξεχώρισε για την υψηλή τεχνική του και με την οποία κατέκτησε 1 πρωτάθλημα (1991-1992). Με τη λήξη εκείνης της περιόδου μεταγράφηκε στον Ολυμπιακό στον οποίο αγωνίστηκε για 3 χρόνια. Το 1995 επέστρεψε στην ΑΕΚ έως το 1999, οπότε και έκλεισε την καριέρα του στον Άρη Θεσσαλονίκης.

Στην Εθνική Ελλάδας

Ο Ντανιέλ Μπατίστα με την απόκτηση της ελληνικής υπηκοότητας αποτέλεσε αμέσως μέλος της Εθνικής Ελλάδας. Στις 12 Οκτωβρίου 1994 αγωνίστηκε για πρώτη φορά με τα γαλανόλευκα χρώματα, συμμετέχοντας συνολικά σε 14 αγώνες και σκοράροντας 2 φορές. Είναι ο πρώτος μαύρος  ποδοσφαιριστής που φόρεσε τη φανέλα του ελληνικού αντιπροσωπευτικού συγκροτήματος.
Νέα Ηράκλεια Χαλκιδικής

Ιστορικά και λαογραφικά στοιχεία

Στον οικισμό βρέθηκε,αργυρή λάρνακα που χρονολογείται από τον 4ο-5ο αιώνα μ.Χ. με γλυπτές παραστάσεις από την Παλαιά και την Καινή Διαθήκη και στις τέσσερις πλευρές της. Οι παραστάσεις απεικονίζουν τον Χριστό  ανάμεσα στους Αποστόλους Πέτρο και Παύλο, το Δανιήλ στο λάκκο των λεόντων, τους τρεις Παίδες εν καμίνω και το Μωυσή στο Όρος Σινά την ώρα που παίρνει τις Δέκα Εντολές. Το εύρημα αυτό φυλάγεται στο Αρχαιολογικό Μουσείο Θεσσαλονίκης.
Φάε τη σοκολάτα σου

Υπόθεση

Η σειρά επικεντρώνεται στον αταίριαστο έρωτα μεταξύ του Σταύρου και Νατάσας. Ο πρώτος είναι σοκολατοβιομήχανος ενώ η δεύτερη είναι call girl. Ο Σταύρος είναι ένας πλούσιος εργένης ενώ η Νατάσα μια φτωχή κοπέλα που αναγκάζεται να μπει στην πορνεία για να ζήσει. 
Όταν η Φώφη, η μητέρα του Σταύρου, αποφασίζει ότι ο γιος της πρέπει πια να παντρευτεί, ο Σταύρος και ο κολλητός του, ο Γιώργος, αποφασίζουν να της παρουσιάσουν την Νατάσα ως την κοπέλα του Σταύρου, για να της δώσουν να καταλάβει ότι έτσι είναι οι γυναίκες σήμερα και κατά συνέπεια ο Σταύρος δεν πρέπει να παντρευτεί. Η Φώφη, δίχως να ξέρει τι συμβαίνει, δέχεται την Νατάσα ως επιλογή του γιου της. Έτσι ο Σταύρος και η Νατάσα βρίσκονται μπλεγμένοι σε μια κατάσταση που δεν επιθυμούν. Όμως τελικά ο έρωτας που προκύπτει μεταξύ τους είναι μεγάλος και αφήνει στην άκρη τις μεταξύ τους διαφορές.
Γκέντζο Γκουλάν

Βιογραφία

Σπούδασε Πολιτικές Επιστήμες και Καλές Τέχνες στο Πανεπιστήμιο Bogazici, και στη συνέχεια αποφοίτησε με Master από τη σχολή The New School της Νέας Υόρκης.

Τα έργα του

Έργα του έχουν εκτεθεί σε
πολλούς εκθεσιακούς χώρους και μουσεία, όπως το Μουσείο Pera της Κωνσταντινούπολης, το ΜΑΜ στο Ρίο ντε Τζανέιρο, το ZKM στην Καρλσρούη, την Triennale di Milano, την Μπιενάλε της Τεχεράνης και το κέντρο Πομπιντού. Μεταξύ των πολυάριθμων ατομικών εκθέσεων, ο Gulan έχει
εκθέσει στην Gallery Artist στο Βερολίνο, στο Μουσείο Γλυπτικής, στην Αγκυρα και Artda Gallery στο Σεούλ. Έχει βραβευθεί από την BP, Lions και πρόσφατα προτάθηκε ως φιναλίστ για το Sovereign Foundation, Ευρώπη Βραβείο Τέχνη 2011. Διδάσκει στα πανεπιστήμια
Bogazici και Mimar Sinan ακαδημία.
Μαργαρίτα της Δανίας

Γάμος με τον Ιάκωβο Γ΄ της Σκωτίας

Δεν υπάρχουν πολλές πληροφορίες για την παιδική της ηλικία, όταν ήταν μόλις 4 ετών ξεκίνησαν οι διαπραγματεύσεις για τον γάμο της με τον Σκωτσέζο πρίγκιπα Ιάκωβο. Η Μαργαρίτα αρραβωνιάστηκε τον Ιάκωβο (1468) σε μια προσπάθεια να διαγραφούν τα χρέη της Σκωτίας στην Δανία για τις Εβρίδες και την Νήσο του Μαν, ο γάμος έγινε με παρέμβαση του Καρόλου Ζ΄ της Γαλλίας. Τον Ιούλιο του 1469 η Μαργαρίτα σε ηλικία 13 ετών παντρεύτηκε τον Ιάκωβο Γ΄ στο αβαείο του Χόλυρουντ, με τον γάμο όλα τα χρέη ακυρώθηκαν. Ο Γουίλιαμ Σινκλέρ, 1ος κόμης του Καίθνες ήταν τότε κόμης των Ορκάδων, πήρε σαν δώρο από το στέμμα το κάστρο του Ράβενσκριγκ και σε αντάλλαγμα παραχώρησε τα κληρονομικά του δικαιώματα στο νησί (1472). Η βασίλισσα Μαργαρίτα απέκτησε όλα τα δικαιώματα της σύμφωνα με τους Σκωτσέζικους νόμους, ντυνόταν με τα ακριβότερα κοσμήματα και φορέματα σύμφωνα με την τελευταία λέξη της μόδας. Έμαθε τον γιο της να μιλάει Δανικά, σαν βασίλισσα ήταν όμορφη, ευγενική και δημοφιλέστερη σε πολύ μεγαλύτερο βαθμό από τον σύζυγο της.

Ψυχρές σχέσεις με τον σύζυγο της

Οι σχέσεις της Μαργαρίτας με τον Ιάκωβο Γ΄ δεν περιγράφονται ευτυχείς, ήταν αποξενωμένη σε μεγάλο βαθμό με τον σύζυγο της και βρισκόταν μαζί του μονάχα στην παραγωγή παιδιών αλλά σεβόταν τον ρόλο του σαν μονάρχη. Η μεγαλύτερη αιτία της αποξένωσης φαίνεται ότι ήταν η εύνοια που έδειχνε ο Ιάκωβος Γ΄ στον δεύτερο γιο τους και οι στόχοι του να παραμελήσει τον μεγαλύτερο. Παρέδωσε την κομητεία του Ρος στον δεύτερο γιο του και κατηγόρησε τον κόμη Τζων ΜακΝτόναλντ στο Κοινοβούλιο για προδοσία, η Μαργαρίτα όμως με παρέμβαση της κατόρθωσε να παραμείνει ο Τζων ΜακΝτόναλντ λόρδος του Κοινοβουλίου. Την περίοδο της πρώτης κρίσης όταν ο Ιάκωβος Γ΄ εκθρονίστηκε από τον μικρότερο αδελφό του Αλέξανδρο Στιούαρτ, δούκα του Άλμπανι μερικούς μήνες (1482) η Μαργαρίτα έδειξε μεγαλύτερο ενδιαφέρον από τον Ιάκωβο Γ΄ για τα παιδιά τους και αυτό τους έφερε σε μεγαλύτερη αποξένωση. Σε πολιτικό επίπεδο εργάστηκε για την αποκατάσταση του συζύγου της αλλά στην συνέχεια ζούσαν ξανά χωριστά : ο Ιάκωβος Γ΄ ζούσε στο κάστρο του Εδιμβούργου και η Μαργαρίτα στο κάστρο του Στέρλινγκ μαζί με τα παιδιά τους.

Θάνατος

Η Μαργαρίτα της Δανίας πέθανε ύστερα από σύντομη ασθένεια στο κάστρο του Στέρλινγκ στις 14 Ιουλίου 1486 και τάφηκε στο αβαείο του Κάμπουσκενεθ, στο ίδιο αβαείο τάφηκε και ο σύζυγος της. Το αβαείο πρόσφατα καταστράφηκε αλλά ο θόλος του καμπαναριού στέκεται και σήμερα επιδιορθώθηκε (1865) από την απόγονο της Βασίλισσα Βικτώρια. Μια φήμη ότι δηλητηριάστηκε από τον Τζων Ράμσεϊ, 1ο λόρδο του Μπόθγουελ ενός από τους αρχηγούς των αντιμαχόμενων ομάδων θεωρείται συκοφαντική και ανακριβής, ο Τζων Ράμσεϊ ήταν ευνοούμενος της Μαργαρίτας και δεν είχε κανέναν λόγο να το κάνει. Ο Ιάκωβος Γ΄ παρά τις άσχημες σχέσεις θρύνησε για τον πρόωρο θάνατο της συζύγου του και έκανε αίτημα στον πάπα να την κυρήξει αγία.
Εκλογές στη Δανία

Στη Δανία διεξάγονται εκλογές για την ανάδειξη της Βουλής, που απαρτίζεται από 179 μέλη. Οι εκλογές του 2011 οδήγησαν στην πρώτη γυναίκα πρωθυπουργό στην ιστορία της χώρας, την Χέλε Τόρνινγκ-Σμιτ. Στις εκλογές του 2019, εκλέχθηκε η δεύτερη γυναίκα πρωθυπουργός και η νεότερη στην Ιστορία η Μέττε Φρεντέρικσεν.

2007

Στις βουλευτικές εκλογές, οι οποίες διεξήχθησαν πρόωρα στις 13 Νοεμβρίου του 2007, κέρδισε τρίτη συνεχόμενη θητεία ο κυβερνών συνασπισμός του Πρωθυπουργού Ένερς Φο Ράσμουσεν.

Εξελίξεις

Στις 4 Απριλίου του 2009 στη διάρκεια της συνόδου κορυφής του NATO στο Στρασβούργο ο πρωθυπουργός Άντερς Φογκ Ράσμουσεν ορίστηκε γενικός γραμματέας της Βορειοατλαντικής Συμμαχίας. Έτσι, νέος πρωθυπουργός ανέλαβε στις 5 Απριλίου ο έως τότε υπουργός Οικονομικών, Λαρς Λόκε Ράσμουσεν.

2009

Σε δημοψήφισμα που διεξήχθη στις 7 Ιουνίου του 2009 οι Δανοί ψηφοφόροι τάχθηκαν υπέρ της αλλαγής στον τρόπο διαδοχής του Μονάρχη ώστε να συμπεριλαμβάνει και θηλυκά τέκνα, εκτός από αρσενικά. H αλλαγή του νόμου, εγκρίθηκε με  85,35% υπέρ, 14,65% κατά και συμμετοχή 59,37%. Σε ψήφους, οι θετικές ήταν 1.858.180 και οι αρνητικές 318.929. Μετρήθηκαν 2.177.109 (90,72%) έγκυρα ψηφοδέλτια και 222.804(9,28% του συνόλου) άκυρα. Συνολικά καταμετρήθηκαν 2.399.913 ψηφοδέλτια.

2014

Στις 25 Μαΐου 2014 διεξήχθη, ταυτόχρονα με τις Ευρωεκλογές ένα δημοψήφισμα για την καθιέρωση ενός Δικαστηρίου για την απόκτηση του Ενιαίου Διπλώματος Ευρεσιτεχνίας από τη Δανία. Η πρόταση εγκρίθηκε με ποσοστό 62,47% έναντι 37,53% που καταψήφισαν.

2015

Προκειμένου να ενισχυθεί η παρουσία της χώρας στα ευρωπαϊκά συστήματα ασφαλείας, διενεργήθηκε ένα δημοψήφισμα στις 3 Δεκεμβρίου 2015. Τα σχετικά μέτρα απορρίφθηκαν από τους ψηφοφόρους με ποσοστό 53% και η συμμετοχή ήταν γύρω στο 70%. Με βάση το αρνητικό αποτέλεσμα, η Δανία θα αποχωρήσει από την Europol το 2016.
Πιερ Νγκαϊονί

Καριέρα

Γεννήθηκε στο νησί Μαρέ, των Νησιών της Πίστης, το 1956. Πέντε εβδομάδες μετά τη διεξαγωγή των βουλευτικών εκλογών του 2009, εξελέγη αντιπρόεδρος. Η εκλογή του ήταν η τρίτη απόπειρα για εκλογή νέου αντιπροέδρου. Η υποψηφιότητά του ήταν επιτυχής επειδή τα κόμματα που είναι υπέρ της ανεξαρτησίας είχαν συμφωνήσει σε έναν υποψήφιο κοινής αποδοχής. Με την εκλογή του Νγκαϊονί άνοιξε ο δρόμος και για τον καταμερισμό των υπολοίπων κυβερνητικών υπουργείων, έντεκα τον αριθμό.
Ο προκάτοχός του στην αντιπροεδρία, Γκοροντέι, είχε υπηρετήσει επί προεδρίας τριών διαφορετικών προέδρων μετά την υιοθέτηση της Συμφωνίας της Νουμέα, του 1998. Με βάση την εν λόγω συνθήκη, αντιπρόεδρος θα πρέπει να είναι ένας πολιτικός που είναι υπέρ της ανεξαρτησίας, σε περίπτωση που πρόεδρος τελεί ένας πολιτικός που είναι αντίθετος με την ανεξαρτησία. Ο σημερινός πρόεδρος, Φιλίπ Γκομέ είναι γαλλόφιλος και κατά της ανεξαρτησίας. Η θητεία του είναι πενταετής.
Πρωτάθλημα αντισφαίρισης αντρών και γυναικών Ανατολικής Γερμανίας

Το Πρωτάθλημα αντισφαίρισης αντρών και γυναικών της Λαϊκής δημοκρατίας της Γερμανίας, γνωστής σαν Ανατολική Γερμανία, ξεκίνησε το 1949 και καταργήθηκε το 1991 με την επανένωση της Γερμανίας.
Λουδοβίκος Γκύντερ του Νασσάου-Κατσενελνμπόγκεν

Βιογραφία

Ήταν ο έκτος γιος του Ιωάννη ΣΤ΄ του πρεσβύτερου και της Ελισάβετ, κόρης του Γεωργίου Γ΄ λαντγκράβου του Λόιχτενμπεργκ. 
Σπούδασε στην Ελβετία και μετά, όπως πολλοί αδελφοί του, εισήλθε στον Ολλανδικό στρατό. Πολέμησε υπό τον πρωτότοκο αδελφό του Γουλιέλμο-Λουδοβίκο και τον εξάδελφό τους Μαυρίκιο. Το 1596 συμμετείχε ως εθελοντής στην κατάληψη του Καντίθ. Το 1600 ο Μαυρίκιος τον όρισε αντιστράτηγο και υπερίσχυσε στη μάχη του Νιούποορτ· μετά κατάφερε να καταλάβει το Βάχτεντοκ. 
Το 1602 οδήγησε μία επίθεση στο Λούξενμπουργκ. Το 1604 έλαβε μέρος στην πολιορκία του Σλούις, όπου απεβίωσε από πυρετό.

Οικογένεια

Νυμφεύτηκε το 1601 την Άννα-Μαργαρίτα, κόρη του Ιωάννη-Γκέρχαρτ κόμη του Μάντερσάιτ-Γκέρολσταϊν· δεν απέκτησαν απογόνους.
Δεμέστιχα Αχαΐας

Τοποθεσία

Βρίσκεται χτισμένος στο κεντρικό μέρος του νομού, σε υψόμετρο περίπου 750 μέτρων και 40 χλμ. νοτιοανατολικά της Πάτρας και 50 χλμ. βορειοδυτικά των Καλαβρύτων.
Για να φτάσει κανείς στα Δεμέστιχα από την περιοχή των Πατρών θα πρέπει ακολουθήσει τον δρόμο που οδηγεί στα Καλάβρυτα. Στο ύψος του 30ου χλμ. της Επαρχιακής Οδού Πατρών-Καλαβρύτων (μέσω Χαλανδρίτσας) και συγκεκριμένα στη θέση Αγρίδι στρίβει αριστερά και από εκεί και πέρα για να φθάσει στο χωριό πρέπει να διανύσει έναν επαρχιακό δρόμο μήκους σχεδόν 10 χλμ.

Ιστορία

Στα τέλη του 19ου αιώνα ο Γερμανός Κλάους, ιδρυτής της ξακουστής ιστορικής οινοποιίας Αχάια Κλάους, συνεργάστηκε με τους κατοίκους του χωριού. Μετά από προτροπή του άρχισε η καλλιέργεια ασπρο-μαυροδάφνης και ροδίτη. Παράλληλα ιδρύθηκε στο χωριό εργοστάσιο οινοποιήσεως σταφυλιών, το οποίο διατηρείται έως σήμερα. Πριν από το 1940 τα αμπέλια του χωριού έβγαζαν 600-700 τόνους σταφυλιών το χρόνο. Ακόμα και σήμερα στο εργοστάσιο υπάρχουν παλιά βαρέλια που χωρούν 4.000-5.000 οκάδες κρασί. Το 1937 έγινε ανακαίνιση του εργοστασίου, αντικαταστάθηκαν οι κάδες με δεξαμενές, οι πατητήρες με εκθλιπτικές μηχανές και ένα μεγάλο στιφτήρα (τρόκολο) για διευκόλυνση της επεξεργασίας των σταφυλιών.

Εκδηλώσεις

Στις 20 Ιουλίου γιορτάζει η ενοριακή εκκλησία του χωριού, ο Προφήτης Ηλίας και κάθε χρόνο στις 19 και 20 Ιουλίου γίνεται στα Δεμέστιχα το παραδοσιακό πανηγύρι προς τιμή του προστάτη του χωριού. Στη κεντρική πλατεία του χωριού γίνεται μεγάλο γλέντι. Άφθονο φαγητό, ποτό, παραδοσιακά τραγούδια και χορός είναι τα στοιχεία που συνθέτουν το χαρακτήρα αυτής της τοπικής γιορτής.

Σύλλογος

Ο «Σύλλογος των Απανταχού Δεμεστιχιωτών» ιδρύθηκε στις αρχές του 1973 στην Πάτρα, μετά από ενέργειες κατοίκων του χωριού. Συστάθηκε καταστατικό, το οποίο περιέχει συνολικά 21 άρθρα και στο οποίο καθορίζονται οι σκοποί του συλλόγου, τα ιδρυτικά μέλη και άλλα στοιχεία που αφορούν την σωστή λειτουργία του συλλόγου. Συγκεκριμένα ο σύλλογος έχει ως έδρα την Πάτρα και οι σκοποί του είναι κυρίως εκπολιτιστικοί.

Λοιπά στοιχεία

Οι κύριες ασχολίες των κατοίκων είναι η κτηνοτροφία και η γεωργία με πιο κύριό τομέα την αμπελοκαλλιέργεια. Τα εμφιαλωμένα κρασιά της Αχάια Κλάους, άσπρο και μαύρο με την ετικέτα «Δεμέστιχα», είναι προϊόντα της περιοχής του χωριού, έχουν διεθνή αναγνώριση και έχουν βραβευτεί σε πολλές εκθέσεις κατά το παρελθόν.
Λιμάνι του Βελιγραδίου

Το Λιμάνι του Βελιγραδίου (σερβικά: Лука Београд, Luka Beograd) είναι λιμάνι φορτίου στο Δούναβη, στο Βελιγράδι της Σερβίας.
Το λιμάνι βρίσκεται στο κέντρο του Βελιγραδίου, κοντά στη Γέφυρα Πάντσεβο. Επίσης, διαχειρίζεται το τερματικό σταθμό επιβατών στο κοντινό ποταμό Σάβο. Η ετήσια δυνατότητα μεταφοράς του λιμανιού ανέρχεται σε 3.000.000 τόνους και 10.000 TEU. Έχει επίσης αποθήκες 300.000 τ.μ. και 650.000 τ.μ. ανοιχτών χώρων.
Το λιμάνι λειτουργεί από το 1961. Υπάρχει πιθανότητα μετακίνησης του λιμανιού στην άλλη πλευρά του Δούναβη, παρέχοντας περισσότερο χώρο για την ανάπτυξη του Βελιγραδίου.
Άλκη Κυριακίδου-Νέστορος

Βιογραφία

Γεννήθηκε το 1935 στη Θεσσαλονίκη και ήταν η τρίτη κόρη του Στίλπωνα Κυριακίδη. Σπούδασε κοινωνιολογία και λαογραφία στη Φιλοσοφική Σχολή του ΑΠΘ, από όπου αποφοίτησε το 1958. Κατά την περίοδο 1956/57 σπούδασε με υποτροφία στην Πενσιλβάνια των ΗΠΑ και αργότερα εργάστηκε για λίγο σε ιδιωτικό εκπαιδευτήριο. Το 1960 διετέλεσε βοηθός στην έδρα της «Θρησκείας των αρχαίων Ελλήνων, του ιδιωτικού αυτών βίου και της Λαογραφίας». Το 1965 πραγματοποίησε τη διδακτορική της διατριβή με θέμα τα υφαντά της Μακεδονίας και της Θράκης και το 1966 σπούδασε με υποτροφία στο Παρίσι, όπου γνωρίστηκε και δέχθηκε σημαντική επιρροή από τον Κλοντ Λεβί-Στρος. Με την επιστροφή της στην Ελλάδα, δίδασκε λαογραφία στο ΑΠΘ πρώτα ως βοηθός και από το 1976, διαδεχόμενη τον πατέρα της, ως καθηγήτρια. Κατά τη διάρκεια της Χούντας είχε απομακρυνθεί προσωρινά από τη θέση της και δίδασκε στη Μέση Εκπαίδευση. Μελέτησε κυρίως τον παραδοσιακό πολιτισμό και συνέγραψε πολλές μελέτες ενώ μετέφρασε στα ελληνικά διάφορα έργα του Λεβί-Στρος. Πέθανε στις 29 Σεπτεμβρίου 1988 στη Θεσσαλονίκη από καρκίνο. Ήταν παντρεμένη με τον Στέλιο Νέστορα και είχε ένα γιο. Ένα χρόνο πριν πεθάνει, το 1988, δώρισε το προσωπικό αρχείο και τη βιβλιοθήκη του Στίλπωνα Κυριακίδη στο αρχείο της Φιλοσοφικής Σχολής του ΑΠΘ .
Ιππόλυτος των Μεδίκων

Βιογραφία

Γεννήθηκε στο Ουρμπίνο και ήταν νόθος γιος του Τζουλιάνο δούκα του Νεμούρ και της εκτός γάμου σχέσης του με την Πατσίφικα Μπραντάνο.
Το 1516 απεβίωσε ο πατέρας του· ο Ιππόλυτος ήταν μόνο 5 ετών. Τον ανέθρεψαν ο αδελφός του πατέρα του πάπας Λέων Ι΄ και ο ξάδελφος του πατέρα του Τζούλιο. Όταν ο Τζούλιο εκλέχθηκε πάπας ως Κλήμης Ζ΄, τον όρισε κυβερνήτη της Φλωρεντίας αντί αυτού. Το 1527 ο Κάρολος Ε΄ των Αψβούργων λεηλάτησε τη Ρώμη· η δύναμη του Κλήμη Ζ΄ μειώθηκε και με αφορμή την αναστάτωση στην Ιταλία οι αντίπαλοι των Μεδίκων έδιωξαν τον Ιππόλυτο. Ο πάπας τελικά έκανε συμφωνία με τον Κάρολο Ε΄ και με τη βοήθεια αυστριακού στρατού πολιόρκησε επί μακρόν την πόλη, ώσπου εξαντλημένη παραδόθηκε. Ο Κλήμης Ζ΄ έθεσε κυβερνήτη τον Αλέξανδρο, νόθο γιο του.
Τον Ιππόλυτο τον έκανε καρδινάλιο το 1529 για να τον βοηθά στα εκκλησιαστικά θέματα. Την ίδια ημέρα τον έκανε αρχιεπίσκοπο της Αβινιόν, θέση που του απέφερε σημαντικό εισόδημα. Επειδή ήταν 18 ετών δεν μπορούσε να γίνει επίσκοπος χωρίς παπική εξαίρεση· πράγματι ο Κλήμης Ζ΄ τον χειροτόνησε ιερέα της Σάντα Πρασέντε. Ωστόσο η δική του επιθυμία ήταν να γίνει κυβερνήτης της Φλωρεντίας και πέρασε την υπόλοιπη ζωή του προσπαθώντας να εκτοπίσει τον Αλέξανδρο.
Το 1529 ορίστηκε παπικός απεσταλμένος (legato) στην Περούτζια. Το ίδιο έτος παρέστη στη στέψη του Καρόλου Ε΄ στη Μπολόνια. Το 1530 ο πάπας του χορήγησε το 1/3 των εσόδων του Κλούζιο εφ' όρου ζωής. Το 1532 εστάλη στην Ουγγαρία, όπου οδήγησε 8.000 στρατιώτες του Καρόλου Ε΄ εναντίον των Οθωμανών. Επέστρεψε με τον Κάρολο Ε΄ στην Ιταλία το επόμενο έτος.
Το 1532 ονομάστηκε αντι-καγκελάριος της Ρωμαϊκής Εκκλησίας, το πιο προσοδοφόρο αξίωμα της Αυλής (Curia). Επίσης έγινε τιτουλάριος επίσκοπος του Σαν Λορέντζο ιν Νταμάζο, βασιλικής στη Ρώμη. Ήταν φίλος και ίσως είχε σχέση, με την Ιουλία Γκοντζάγκα, σύζυγο του Κολόνα κόμη του Φόντι. Ερωτεύτηκε την Αικατερίνη των Μεδίκων και ο αδελφός της Αλέξανδρος τους είδε αγκαλιά. Δεν παντρεύτηκαν και όταν τον Ιππόλυτο ως καρδινάλιο τον έστειλαν μακριά, τους απαγόρευσαν να ξαναϊδωθούν. Η 10 έτη μικρότερή του Αικατερίνη παντρεύτηκε το 1533 τον Ερρίκο Β΄. 
Ο Κλήμης Ζ΄ απεβίωσε το 1534. Το Συνέδριο των καρδιναλίων (Conclave) εξέλεξε τον Αλέξανδρο Φαρνέζε ως Παύλο Γ΄. Ο Ιππόλυτος έδρασε ως πρέσβης στον Κάρολο Ε΄ και μετέφερε με ευχαρίστηση τα παράπονα εναντίον της κυβέρνησης του Αλεξάνδρου των Μεδίκων. Ασθένησε από ελονοσία και έπειτα από 8 ημέρες πυρετού απεβίωσε στο Ίτρι της Νάπολης, αν και φήμες έλεγαν ότι δηλητηριάστηκε από τον Αλέξανδρο των Μεδίκων, του οποίου τις καταχρήσεις επρόκειτο να καταγγείλει ή από τον Παύλο Γ΄, ο οποίος ήθελε τις πλούσιες απολαβές του Ιππολύτου για τους ανιψιούς του.
Μητροπολίτης Διαυλείας Αλέξιος

Βιογραφία

Γεννήθηκε στις 10 Ιουνίου 1964, στην Αθήνα.   
Σπούδασε στο τμήμα Κλασσικής Φιλολογίας της Φιλοσοφικής Σχολής του Πανεπιστημίου Αθηνών και στο τμήμα Θεολογίας της Θεολογικής Σχολής του Α.Π.Θ. , ενώ έκανε και μεταπτυχιακές σπουδές (master) στο Ινστιτούτο Θεολογίας στο Σαμπεζύ στην Ελβετία (Institut d’Études Supérieures en Théologie Orthodoxe).  
Χειροτονήθηκε διάκονος στις 13 Δεκεμβρίου 1987 και Πρεσβύτερος στις 2 Δεκεμβρίου 1990. 
Υπηρέτησε ως Γραμματέας (1987-1990) και Διατέλεσε Πρωτοσύγκελος (1990-1999) της Ιεράς Μητροπόλεως Τρίκκης και Σταγών.  
Στις 29 Νοεμβρίου 1999 χειροτονήθηκε ως Επίσκοπος Νιτρίας στο Πατριαρχείο Αλεξανδρείας. Ήταν Πατριαρχικός Επίτροπος Καΐρου για την πενταετία 1999-2004.
Στις 27 Οκτωβρίου 2004 εξελέγη Μητροπολίτης Καρθαγένης.
Με απόφαση της Διαρκής Ιεράς Συνόδου στις 10 Οκτωβρίου 2016 εντάχθηκε στην Εκκλησία της Ελλάδας. Επίσης εξελέγη Μητροπολίτης Διαυλείας.
Από το 2015 , είναι καθηγητής - διαδάσκων στην Ριζαρείο Εκκλησιαστική Σχολή στο Χαλάνδρι.